‹‹አሜሪካ ለኢትዮጵያ ልዩ ትኩረት ትሰጣለች›› አምባሳደር ዶናልድ ያማሞቶ
ሐሙስ ሚያዝያ 18 ቀን 2010 ዓ.ም. አዲስ አበባ የገቡት በአሜሪካ የውጭ ጉዳይ ሚኒስቴር የአፍሪካ ጉዳዮች ረዳት ሚኒስትር አምባሳደር ዶናልድ ያማሞቶ ከውጭ ጉዳይ ሚኒስትር ወርቅነህ ገበየሁ (ዶ/ር) ጋር በሁለትዮሽ፣ በቀጣናዊና በአኅጉሪቱ ጉዳዮች ላይ ተወያዩ፡፡ ያማሞቶ አገራቸው ለኢትዮጵያ ልዩ ትኩረት እንደምትሰጥ አስታውቀዋል፡፡በሁለቱ ኃላፊዎች መካከል የተካሄደው ውይይት የተከናወነው ዓርብ ሚያዝያ 19 ቀን 2010 ዓ.ም. ሲሆን፣ በዋነኛነት በሁለትዮሽ ጉዳዮች፣ በክፍለ አኅጉራዊና አኅጉራዊ አጀንዳዎች ላይ ተነጋግረዋል፡፡ ከውይይቱ በኋላ ሁለቱ ባለሥልጣናት በሰጡት ጋዜጣዊ መግለጫ ወቅት አምባሳደር ያማሞቶ፣ አሜሪካ ለኢትዮጵያ ሰላምና ኢኮኖሚ ልማት ልዩ ትኩረት ትሰጣለች ብለዋል፡፡ ለኢትዮጵያ ብሎም ለአፍሪካ ኢኮኖሚያዊ ዕድገትና የልማት እንቅስቃሴዎች አጋርነቷን አጠናክና እንደምትቀጥልም ተናግረዋል፡፡ ከኤርትራ ጉዳይ ጋር በተያያዘ ለቀረበላቸው ጥያቄ አምባሳደሩ ምላሽ ሲሰጡ፣ ከጠቅላይ ሚኒስትር ዓብይ አህመድ (ዶ/ር) ጋር እንደሚወያዩበት ገልጸዋል፡፡ ‹‹በአሁኑ ወቅት ምንም ማለት አልችልም፡፡ ዋሽንግተን ተመልሼ ከተወያየሁ በኋላ ዝርዝር መረጃ ሊኖር ይችላል፤›› በማለት ዝርዝሩን የሚናገሩት አገራቸው ከተመለሱ በኋላ እንደሚሆን ምላሽ ሰጥተዋል፡፡ አምባሳደር ያማሞቶ በኤርትራና በኢትዮጵያ ያደረጉትን ጉብኝት ካጠናቀቁ በኋላ በተለይ የኤርትራ ጉዳይን በተመለከተ ዋሽንግተን ሲመለሱ ዝርዝር መረጃ ይኖራል ቢሉም፣ ከጠቅላይ ሚኒስትር ዓብይ ጋር በዝግ መምከራቸው ታውቋል፡፡ የውጭ ጉዳይ ሚኒስትር ወርቅነህ (ዶ/ር) ‹‹ከአሜሪካ የውጭ ጉዳይ ሚኒስትር የአፍሪካ ጉዳዮች ረዳት ሚኒስትር ዶናልድ ያማሞቶ ጋር ተወያይተናል፡፡ ሁለቱ አገሮች በሁለትዮሽና በክፍለ አኅጉራዊ ጉዳዮች ላይ ለመተባበር ተስማምተናል፤›› በማለት በፌስቡክ ገጻቸው ይፋ አድርገዋል፡፡ ኢትዮጵያ የአሜሪካ ዋነኛ አጋር መሆኗን ያወሱት ዶናልድ ያማሞቶም አሜሪካ ለኢትዮጵያ ባላት ልዩ ትኩረት፣ ከሰላምና ፀጥታ በተጨማሪ በንግድና በኢንቨስትመንት በትብብር ለመሥራት እንደምትፈልግ አስታውቀዋል፡፡ ሪፖርተር የሁለቱ ባለሥልጣናት ጋዜጣዊ መግለጫ የሚሰጠው ዓርብ ረፋድ ላይ እንደሆነ በውጭ ጉዳይ ሚኒስትር ቃል አቀባይ አቶ መለስ ዓለም ተገልጾለት ነበር፡፡ እንደገናም የሰዓት ለውጥ እንዳለና ጋዜጣዊ መግለጫው የሚሰጠው ዓርብ ከቀጥር በኋላ እንደሆነ የሚገልጽ መልዕክት ደርሶት ነበር፡፡ ሆኖም በሰዓቱ መግለጫው የት እንደሚሰጥ ለመጠየቅ ሲደውል መግለጫው በታቀደለት ሰዓት መከናወኑ ተገልጾለት፣ ጋዜጣዊ መግለጫውን ለመታደም ሳይቻል ቀርቷል፡፡ ከዚህ በተጨማሪም በአሜሪካ ኤምባሲ ጋባዥነት በወቅቱና በሥፍራው የተገኘው የሪፖርተር ጋዜጠኛ ጥያቄ ለመጠየቅ ያደረገው ተደጋጋሚ ጥረት ተቀባይነት ሳያገኝ ቀርቷል፡፡ 